Α.Γ.Ε. Χαλκίδα (καλαθοσφαίριση ανδρών)

Η Αθλητική Γυμναστική Εταιρία Χαλκίδα, γνωστή και με τη σύντμηση Α.Γ.Ε.Χ., είναι ελληνικός αθλητικός σύλλογος που δραστηριοποιείται στην πόλη της Χαλκίδας, στο νησί της Εύβοιας. Επίσημο έτος ίδρυσής του είναι το 1976 και οι αθλητές του αγωνίζονται με χρώματα το μπλε, το λευκό και το πορτοκαλί.

Το τμήμα ανδρικής καλαθοσφαίρισης νομικά αποτελεί ένα από τα ερασιτεχνικά τμήματα του συλλόγου. Έδρα του είναι το Κλειστό Γυμναστήριο Κανήθου «Τάσος Καμπούρης», χωρητικότητας 1.120 θεατών.

Ιστορική αναδρομή

Μέγιστη ακμή (1999-2007)

Τα διαδοχικά πρωταθλήματα της διετίας 1999-2001 
Την αγωνιστική περίοδο 1999-00 η Α.Γ.Ε.Χ. έκλεισε έναν πενταετή κύκλο παραμονής στη Γ' Εθνική Κατηγορία, κατακτώντας το Πρωτάθλημα και εξασφαλίζοντας αυτόματα τον προβιβασμό της. Ειδικότερα αγωνίστηκε στο 2ο Όμιλο Νότου έχοντας να αντιμετωπίσει 14 αντιπάλους. Πρώτευσε πετυχαίνοντας 21 νίκες σε 26 αγώνες, δύο περισσότερες από το δεύτερο Παγκράτι. Προπονητής της ομάδας εξακολουθούσε να είναι από το 1996 ο Βαγγέλης Αγγέλου.

Οι αγωνιστικές υποχρεώσεις της ομάδας τον επόμενο Οκτώβρη ξεκίνησαν με το Κύπελλο Ελλάδος, χωρίς να καταφέρει, όμως, να πάει μακρύτερα από την πρεμιέρα της διοργάνωσης. Ειδικότερα ο αποκλεισμός της προήλθε μετά από εκτός έδρας νίκη με σκορ 66-52 από την Ξάνθη. Παρά το στραβοπάτημα αυτό, ο σύλλογος της Χαλκίδας πραγματοποίησε δυναμική πορεία στο Πρωτάθλημα της Β' Εθνικής της χρονιάς 2000-01, που διοργανώθηκε με ένα και μοναδικό Όμιλο των 14 συλλόγων. Στο πλαίσιο αυτό, η Α.Γ.Ε.Χ. αναδείχθηκε δεύτερη συνεχόμενη χρονιά Πρωταθλήτρια με απολογισμό 20 νίκες και 6 ήττες. Στην πράξη παρατηρήθηκε ισοβαθμία μεταξύ αυτής και του Αλίμου, ωστόσο κατέκτησε τον τίτλο βάσει των επόμενων κριτηρίων κατάταξης.

Αγωνιστική περίοδος 2001-2002 
Την περίοδο 2001-02 η ομάδα της Χαλκίδας συμμετείχε για πρώτη φορά σε Πρωτάθλημα της Α2 Εθνικής, με προπονητή για τελευταία φορά τον Αγγέλου. Έχοντας απέναντί της 13 αντιπάλους, συγκέντρωσε 14 νίκες και 12 ήττες. Ισοβάθμισε με το Γυμναστικό Λάρισας και βάσει των μεταξύ τους αποτελεσμάτων κατετάγησαν στις θέσεις 6 και 7 αντίστοιχα της τελικής βαθμολογικής κατάταξης. Κορυφαίος σκόρερ της ομάδας για τη χρονιά αυτή αναδείχτηκε ο Κώστας Χρήστου (515 πόντοι σε 23 αγώνες, 22,39 κατά μ.ό.), με τον Μάκη Δρελιώζη να ακολουθεί (357 πόντοι σε 26 αγώνες, 13,73 κατά μ.ό.).

Σε ό,τι αφορά το Κύπελλο Ελλάδος, η Α.Γ.Ε.Χ. αγωνίστηκε σε τέσσερα ματς, από την 1η Αγωνιστική της Β' Φάσης μέχρι τη «Φάση των 16», προτού αποκλειστεί. Συγκεκριμένα νίκησε διαδοχικά εντός έδρας το Παλαιό Φάληρο με σκορ 74-70, τον Παπάγου με σκορ 75-69 και τον Απόλλωνα Πατρών με σκορ 91-68. Τελικά ηττήθηκε εντός έδρας από τον Πανελλήνιο με σκορ 85-88.

Αγωνιστική περίοδος 2002-2003 
Την επόμενη χρονιά, 2002-03, η Α.Γ.Ε.Χ. επέστρεψε στα γήπεδα της Α2 Εθνικής. Επανέλαβε την επίδοση της προηγούμενης περιόδου, 14 νίκες και 12 ήττες, αν και αυτή τη φορά τοποθετήθηκε στην 5η θέση της τελικής κατάταξης. Παρατηρήθηκε μάλιστα τριπλή ισοβαθμία στις θέσεις 4 έως 6 ανάμεσα στη Χαλκίδα, τον Πανελλήνιο και τον Ιωνικό Νικαίας. Στη διοργάνωση του Κυπέλλου, η Α.Γ.Ε.Χ. παραχώρησε δύο αγώνες στα πλαίσια της Α' Φάσης: στον πρώτο νίκησε εκτός έδρας τον Απόλλωνα Πατρών με σκορ 74-77, ενώ στο δεύτερο ηττήθηκε εντός έδρας με σκορ 70-77 από τον Κολοσσό Ρόδου.

Κορυφαίος σκόρερ της ομάδας τη χρονιά αυτή αναδείχθηκε ο Νίκος Μίχαλος (502 πόντοι σε 26 αγώνες, 19,31 κατά μ.ό.), με τον Απόστολο Κουτρούλια να ακολουθεί (472 πόντοι σε 26 αγώνες, 18,15 κατά μ.ό.). Ο Κουτρούλιας ήταν επίσης ο αθλητής ολόκληρου του Πρωταθλήματος που συγκέντρωσε τα περισσότερα ριμπάουντ (292 σε 26 αγώνες, 11,23 κατά μ.ό.), ενώ στην τρίτη θέση του σχετικού πίνακα βρέθηκε ένας άλλος παίκτης της ομάδας, ο Θεοφάνης Παπακώστας (253 σε 26 αγώνες, 9,73 κατά μ.ό.). Ο Μίχαλος ήταν δεύτερος στο σύνολο του Πρωταθλήματος σε ό,τι αφορά τις ασίστ (114 σε 26 αγώνες, 4,38 κατά μ.ό.) και πρώτος στα κλεψίματα (42 σε 26 αγώνες, 1,62 κατά μ.ό.). Τέλος, στον αντίστοιχο πίνακα των κοψιμάτων, στη δεύτερη θέση βρέθηκε ο Πετρούλιας (34 σε 26 αγώνες, 1,31 κατά μ.ό.).

Πορεία στις Εθνικές Κατηγορίες

Πρόσωπα 

<div style="clear: both">

Σήμα 
Το σήμα της ομάδας, όπως έχει εξελιχθεί με το πέρασμα του χρόνου.

Τρέχουσα αγωνιστική περίοδος 
Την τρέχουσα αγωνιστική περίοδο, 2016-17, η Α.Γ.Ε. Χαλκίδα λαμβάνει μέρος στο Πρωτάθλημα της Α' Κατηγορίας Ανδρών που διοργανώνει η Ένωση Σωματείων Καλαθόσφαιρας Ανατολικής Στερεάς και Εύβοιας.

Έδρα του είναι το Κλειστό Γυμναστήριο Κανήθου «Τάσος Καμπούρης», χωρητικότητας 1.120 θεατών. Πρόεδρος του διοικητικού συμβουλίου είναι ο Γιώργος Γραμματικόγιαννης, έφορος είναι ο Στέφανος Σαλεμής, ενώ καθήκοντα πρώτου προπονητή διατηρεί ο Γιώργος Βελισσαράκος.

Τμήματα υποδομής

Παραπομπές

Εξωτερικοί σύνδεσμοι 

 .
 Κλειστό Γυμναστήριο Κανήθου «Τάσος Καμπούρης», πληροφορίες στον ιστότοπο Stadia.gr.

Καλαθοσφαιριση Ανδρων
Ελληνικοί σύλλογοι καλαθοσφαίρισης
Σωματεία Ε.Σ.ΚΑ.Σ.Ε.
Ιδρύσεις ομάδων καλαθοσφαίρισης το 1976